**E L Ő T E R J E S Z T É S**

**Szombathely Megyei Jogú Város Közgyűlése 2022. december 8-i ülésére**

**Javaslat**

**Szombathely Megyei Jogú Város Önkormányzata**

**Nemek Közötti Esélyegyenlőségi Tervének elfogadására**

Az Európai Bizottság megalkotta a 2020–2025 közötti időszakra szóló nemi esélyegyenlőségi stratégiát, amelynek célja, hogy megszűnjön a nemi alapú erőszak, visszaszoruljanak a nemi sztereotípiák, eltűnjön a nők és férfiak közötti munkaerőpiaci szakadék, a különböző gazdasági ágazatokban mindkét nem azonos arányban képviseltesse magát, egyenlőséget élvezzen a bérek és a nyugdíjak terén, a gondozási feladatok mindkét nem képviselőire egyenlő mértékben háruljanak és a döntéshozói, illetve politikai pályák nemtől függetlenül nyitva álljanak mindenki előtt.

A közgyűlés döntése alapján a Horizon Europe program keretei között Önkormányzatunk több pályázatot is benyújtott (NOTUS, SUIT, Innovative Rising Cities). A Horizon Europe programból Önkormányzatunk kizárólag akkor részesülhet támogatásban, ha rendelkezik Nemek Közötti Esélyegyenlőségi Tervvel (továbbiakban: Esélyegyenlőségi Terv). Előzőek miattelkészítettük az Önkormányzat Esélyegyenlőségi Tervét, amely irányelvként elfogadja a Horizon Europe célkitűzéseit. Az Esélyegyenlőségi Terv valamennyi önkormányzati fenntartású költségvetési intézményre, többségi tulajdonú gazdasági társaságra irányadó keretszabályokat határoz meg, amelyek keretei között minden intézmény elkészíti a saját esélyegyenlőségi tervét legkésőbb 2023. január 31-ig. Az Esélyegyenlőségi Terv részeként minden intézménynek intézkedési tervet kell készítenie.

Az egyenlő bánásmódról és az esélyegyenlőség előmozdításáról szóló 2003. évi CXXV. törvény megelőzi és megakadályozza a munkavállalók nemi alapon történő megkülönböztetését. A törvény 8. §-a értelmében közvetlen hátrányos megkülönböztetésnek minősül az olyan rendelkezés, amelynek eredményeként egy személy vagy csoport valós vagy vélt neme, faji hovatartozása, bőrszíne, nemzetisége, nemzetiséghez való tartozása, anyanyelve, fogyatékossága, egészségi állapota, vallási vagy világnézeti meggyőződése, politikai vagy más véleménye, családi állapota, anyasága (terhessége) vagy apasága, szexuális irányultsága, nemi identitása, életkora, társadalmi származása, vagyoni helyzete, foglalkoztatási jogviszonyának vagy munkavégzésre irányuló egyéb jogviszonyának részmunkaidős jellege, illetve határozott időtartama, érdekképviselethez való tartozása, egyéb helyzete, tulajdonsága vagy jellemzője miatt részesül kedvezőtlenebb bánásmódban, mint amelyben más, összehasonlítható helyzetben levő személy vagy csoport részesül, részesült vagy részesülne.

A fentiek alapján elkészített Esélyegyenlőségi Terv a jelen előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és az Önkormányzat Esélyegyenlőségi Tervét megalkotni szíveskedjék.

**Szombathely, 2022. december „ ”**

 **/: Dr. Nemény András :/**

**HATÁROZATI JAVASLAT**

**…/2022. (XII.8) Kgy. számú határozat**

1. Szombathely Megyei Jogú Város Közgyűlése a „Javaslat Szombathely Megyei Jogú Város Önkormányzata Nemek Közötti Esélyegyenlőségi Tervének elfogadására”című előterjesztést megtárgyalta, és a Nemek Közötti Esélyegyenlőségi Tervet az előterjesztés melléklete szerinti tartalommal elfogadja.

2. Szombathely Megyei Jogú Város Közgyűlése felkéri Szombathely Megyei Jogú Város Önkormányzata által létrehozott és fenntartott költségvetési intézmények, többségi tulajdonú gazdasági társaságok vezetőit, hogy az 1. pont szerint elfogadott Esélyegyenlőségi Terv keretei között készítsék el az általuk vezetett szervezetek Nemek Közötti Esélyegyenlőségi Tervét, és az ahhoz kapcsolódó intézkedési tervet.

**Felelős:**  Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

Költségvetési intézmények, többségi tulajdonú gazdasági társaságok vezetői/

**Határidő:** azonnal (1. pont vonatkozásában)

 2023. január 31. (2. pont vonatkozásában)